
  PARLAMENTUL ROMÂNIEI

 CAMERA DEPUTAŢILOR
	Comisia pentru politică economică,

reformă şi privatizare 
	                              Nr. 4c-1/387/2015
                              PL-x 891/2015
                        


                                                                                                                                                                                         
             Bucureşti,  12.04.2016
                                                                AVIZ

asupra proiectului de Lege pentru abrogarea art. 52 din 

Legea nr. 93/2009 privind instituţiile financiare nebancare

               În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică, reformă şi privatizare a fost sesizată spre dezbatere şi avizare, cu proiectul de Lege pentru abrogarea art. 52 din                            Legea nr. 93/2009 privind instituţiile financiare nebancare, transmis cu adresa                       nr. PL-x 891 din 21 decembrie 2015, înregistrată sub nr. 4c-1/387 din                                    22 decembrie  2015. 
Senatul, în calitate de primă Cameră sesizată, a adoptat iniţiativa legislativă în şedinţa din 14 decembrie 2015.
Conform prevederilor art. 75 din Constituţia României, republicată, şi ale                     art. 92 alin. (9) pct. 1 din Regulamentul Camerei Deputaţilor, republicat,                                       Camera Deputaţilor este  Cameră decizională. 

Potrivit reglementărilor art. 61 din Regulamentul Camerei Deputaţilor, republicat, membrii Comisiei au dezbătut iniţiativa legislativă menţionată mai sus în                                        şedinţa din  12 aprilie 2016.

Membrii Comisiei au examinat proiectul de lege supus avizării, expunerea de motive şi avizul favorabil al Consiliului Legislativ, cu observaţii şi propuneri, transmis cu adresa nr. 1153 din 27 octombrie 2015.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, iniţiativa legislativă nu se justifică întrucât potrivit dispozițiilor art. 632 din Codul de procedură civilă, executarea silită se poate efectua atât în temeiul hotărârilor judecătorești, cât și în temeiul oricăror altor hotărâri sau înscrisuri care, potrivit legii, pot fi puse în executare.

În consecinţă, prin atribuirea caracterului de titlu executoriu contractelor de credit, inclusiv contractelor de garanție reală sau personală, încheiate de o instituție financiară nebancară, este transpusă, într-un domeniu particular, reglementarea cu caracter general din Codul de procedură civilă, executarea silită fiind realizată în temeiul contractului de credit (titlu executoriu) pentru a cărui punere în executare este necesară doar încuviințarea executării silite.

Pe de altă parte, în ceea ce priveşte propunerea din iniţiativa legislativă de abrogare a art. 52 alin. (2) din Legea nr. 93/2009 privind instituţiile financiare nebancare, cu modificările şi completările ulterioare, alineat ce se referă la prioritatea garanțiilor constituite în favoarea instituției financiare nebancare care îndeplinesc condițiile de publicitate prevăzute de lege, s-a apreciat că există prevederi similare potrivit cărora prioritatea garanțiilor este dată de ordinea în care acestea sunt înscrise/înregistrate, acestea fiind cuprinse în art. 2.420 și art. 2.421 din Cod civil. 
În consecință, abrogarea art.52 alin. (2) din Legea nr. 93/2009,                               cu modificările şi completările ulterioare, nu ar afecta prioritatea garanțiilor constituite în favoarea instituțiilor financiare nebancare față de terții care au îndeplinit ulterior condițiile de publicitate.

Faţă de cele menţionate mai sus, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă a iniţiativei legislative.
În raport cu obiectul şi conţinutul său, iniţiativa legislativă face parte din categoria legilor ordinare.
                PREŞEDINTE
                                       SECRETAR 
               Mihai TUDOSE                                                             Cornel ITU
               ŞEF SERVICIU
  Lidia-Graziella SEGĂRCEANU

